Edvardsen er styremedlem i Norsk Folkeminnelag, hvor han også var formann i årene 1988-1994. Videre var han siden starten i 2008 nestleder i Asbjørnsenselskapet, og overtok som selskapets leder i 2015. 5. mars 2024 ble han valgt til formann i Bibliofilklubben for perioden 2024–2025. Fra 1984 til fanzinet opphørte i 2013 har han vært norsk korrespondent for Beatles Unlimited Magazine. Edvardsen var dessuten med i redaksjonen av det fagkritiske studentorganet fra 1978 til det opphørte 1983, og var også redaktør for flere av tidsskriftets temanumre. Fra 1988 til 1990 var han forskningsassistent (NAVF – Kult) på prosjektet «Endringer og stabilitet i dagliglivets kultur i Norge etter 1900», og var som sådan tilknyttet Institutt for folkeminnevitskap, Universitetet i Oslo. Han kom til Norsk Folkemuseum i 1990 og til Ibsenmuseet som fagkonsulent i 1994, hvor han ble museets leder i 2000. Edvardsen var med på å stifte Norges kulturvernforbund i 1994, og var i flere perioder møtende vararepresentant til styret.